
RAPORT
privind activităţile desfăşurate de 
Asociaţia Criminaliştilor din România în anul 2021

1. CONSIDERAŢII INTRODUCTIVE

	Asociaţia Criminaliştilor din România a fost înfiinţată în baza Încheierii Judecătoriei Sector III Bucureşti, nr. 41 din 08.02.2002, recunoscută ca fiind de utilitate publică prin Hotărârea nr. 1240 din 13 octombrie 2005, având ca scop promovarea în rândul criminaliştilor, magistraţilor, poliţiştilor, avocaţilor şi a altor persoane interesate, a unor opinii, metode, procedee moderne, actuale, specifice domeniilor drept şi criminalistică.
Din luna martie a anului 2020, la conducerea asociaţiei se află un Consiliu Director nou, care a iniţiat un amplu proces de reformare având ca scop modernizarea structurii funcţionale prin înfiinţarea unor secţii noi, care să corespundă nevoilor actuale de modernizare a pregătirii specifice domeniului criminalisticii pentru cadrele didactice universitare, studenţi, masteranzi şi pentru practicienii din cadrul sistemului judiciar (criminalişti, magistraţi, poliţişti, avocaţi), în scopul creşterii nivelului de competenţă a celor implicaţi în actul de justiţie. În acest sens, s-au elaborat: Organigrama nouă, Strategia pentru perioada 2020-2023 şi Planul de măsuri pentru implementarea strategiei, care au fost aprobate de Adunarea Generală a asociaţiei.
În perioada de referinţă s-au desfăşurat 6 şedinţe ale Consiliului Director.
Întreaga activitate desfăşurată de asociaţie de la precedenta şedinţă a Adunării Generale s-a axat pe îndeplinirea obiectivelor din Strategia privind activitatea Asociaţiei Criminaliştilor din România pentru perioada 2020-2023 şi realizarea activităţilor din Programul de activităţi pentru anul 2021, conform Planului de măsuri pentru implementarea Strategiei 2020-2023.
	În acest sens, ca şi în anul 2020, în anul 2021 cele mai multe activităţi desfăşurate, în mod deosebit de preşedintele asociaţiei dl. gl.bg.(r.) prof.univ. dr. Popa Gheorghe, cu sprijinul secretarului general, au avut ca scop identificarea resurselor financiare necesare achitării datoriilor pe care asociaţia le-a acumulat în decursul ultimilor ani şi realizarea obiectivelor 1, 4 şi 6 din Strategie, dar şi ale celorlalte obiective, respectiv:
Obiectiv 1. Reorganizarea administrativă, structurală şi funcţională a asociaţiei, pe baza criteriilor de utilitate publică, competenţă, performanţă şi cercetare-inovare;
Obiectiv 2. Participarea asociaţiei  la programele  de prevenire a criminalităţii, stabilite în strategia naţională;
Obiectiv 3. Creşterea rolului asociaţiei în perfecţionarea metodelor şi mijloacelor de pregătire a personalului de specialitate din cadrul unităţilor de învăţământ şi agenţiilor  de aplicare a legii (cadre didactice, studenţi, masteranzi, criminalişti, procurori, judecători etc.), pentru ridicarea nivelului de competenţă şi profesionalizare;
Obiectiv 4. Dezvoltarea cercetării ştiinţifice şi inovării  în scopul stabilirii de metode şi mijloace tehnice noi de investigare criminalistică şi judiciară;
Obiectiv 5. Creşterea calităţii serviciilor de  expertiză criminalistică prin înfiinţarea reţelei naţionale de laboratoare private, deservite de experţi/specialişti a căror competenţă profesională este recunoscută la nivel naţional şi internaţional;
Obiectiv 6. Dezvoltarea relaţiilor de colaborare interinstituţională la nivel naţional, european şi internaţional în scopul generalizării bunelor practici şi armonizării metodelor şi mijloacelor de investigare judiciară. 

2. ASPECTE JURIDICE

După desfăşurarea şedinţei Adunării Generale, la data de 10 martie 2021, au fost comunicate instanţei, pentru actualizare, modificările survenite în perioada martie 2020 - martie 2021 şi aprobate în cadrul şedinţei Adunării Generale din data de 10.03.2021, respectiv, Actul adiţional de modificare a actului constitutiv şi Statutul asociaţiei, validarea membrilor Consiliului Director şi lista actualizată a membrilor ACR. Dosarul de actualizare a informaţiilor, cuprinzând toate documentele necesare (Procesul-verbal al şedinţei Adunării Generale, anunţul, prezenţa etc.) a fost remis, în luna mai 2021, Judecătoriei Sectorului 1 pentru analiză şi măsuri corespunzătoare. 
Instanţa a admis cererea şi a luat act de modificările în actele constitutive ale Asociaţiei Criminaliştilor din România conform procesului verbal al Adunării Generale din data de 10.03.2021, iar în data de 16.09.2021 a eliberat încheierea definitivă şi a dispus înscrierea acestor modificări în registrul Asociaţiilor şi Fundaţiilor, aflat la Grefa Judecătoriei Sectorului 1 Bucureşti.

3. RESURSELE UMANE

La data desfăşurării şedinţei Adunării Generale a ACR din anul 2021, respectiv, 10.03.2021, şi aşa cum a fost transmis şi către instanţă, Asociaţia Criminaliştilor avea un număr de 269 de membri.
De la şedinţa Adunării Generale din data de 10.03.2021, în cadrul şedinţelor Consiliului Director, a fost aprobată cu unanimitate de voturi primirea a 30 de membri (Anexa 1, nr. 31 din 16.02.2022). 
Având în vedere că, în conformitate cu art. 13 din Statutul Asociaţiei Criminaliştilor din România, calitatea de membru poate fi pierdută dacă nu este achitată cotizaţia din anul precedent până la data de 15 februarie a anului în curs, la data de 15.02.2022 preşedintele asociaţiei şi secretarul general au efectuat o analiză cu privire la acest aspect, constatând că 24 din cei 269 membri aflaţi în evidenţele asociaţiei nu şi-au achitat cotizaţia pentru anul 2021. 
Ca urmare, în conformitate cu art. 13 din Statutul Asociaţiei Criminaliştilor din România, propunem excluderea unui număr de 24 membri (Anexa 2, nr. 32 din 16.02.2022), dintre care unul este dl. prof. Vasile Lăpăduşi - membru fondator, care, din păcate, a decedat în anul 2021, iar 3 dintre aceştia au solicitat retragerea calităţii de membru al ACR. Astfel, în evidenţa asociaţiei rămân 275 membri.
De asemenea, având în vedere prevederile art. 19 din Statutul Asociaţiei Criminaliştilor din România, conform cărora în cadrul Adunării Generale, fiecare membru are dreptul la un vot cu caracter deliberativ dacă se află cu plata cotizaţiei la zi pe anul în curs, preşedintele asociaţiei şi secretarul general au efectuat o analiză cu privire la numărul membrilor care şi-au achitat cotizaţia pe anul în curs şi a rezultat faptul că, până în prezent, 190 de membri şi-au achitat cotizaţia pentru anul 2022.

4. ORGANIZAREA STRUCTURALĂ ŞI FUNCŢIONALĂ

De la data şedinţei Adunării Generale din data de 10.03.2021 nu au fost efectuate modificări ale Organigramei ACR, astfel că aceasta este alcătuită tot din nouă secţii: Secția tehnică criminalistică, Secția tactică criminalistică, Secția metodologie criminalistică, Secția cercetare, inovare, dezvoltare, Secția expertize criminalistice, Secția învăţământ universitar, Secția elaborare, implementare proiecte, Secția relaţii şi cooperare interinstituţională naţională şi internaţională şi Secția suport administrativ (activitatea 1 din cadrul obiectivului nr. 1 al Strategiei 2020-2023).
Repartizarea membrilor ACR pe secţii, ţinând cont de profilul profesional şi experienţa în domeniul de activitate al acestora este prezentată în Anexa 3 nr. 33 din 16.02.2022.
În anul 2021, în componenţa Consiliului Director a fost efectuată o singură modificare, respectiv, ca urmare a decesului dlui. col.(r.) dr. Coroiu Viorel, care deţinea funcţia  de preşedinte al Secţiei suport administrativ, în această funcţie a fost ales, în cadrul şedinţei Consiliului Director din data de 16.09.2021, în baza prevederilor art. 25 din Statutul ACR, dl. col.(r.) Pleşea Ion, expert criminalist - vicepreşedinte al Secţiei suport administrativ, care şi-a exercitat mandatul cu puteri depline până la această dată.
Totodată, în cadrul şedinţei Consiliui Director din data de 30.06.2021, dna. grefier drd. Teacă Alina a fost aleasă în funcţia de vicepreşedinte al Secţiei relaţii şi cooperare interinstituţională naţională şi internaţională.

5. SITUAŢIA  FINANCIARĂ 

Soldul final al datoriilor asociaţiei la sfârşitul anului 2020 era de 38.834,34 lei, din care 11.929 lei reprezentau restul datoriei către RAPPS, iar 25.231 lei reprezenta suma pentru plata salariilor restante către foştii angajaţi: dl. Biro Lucian (11.710 lei) şi dna. Mahmood Ramona (13.521 lei).
 Având în vedere activitatea 7 din cadrul obiectivului nr. 1 al Strategiei 2020-2023, activităţile prevăzute la măsura 3 de la obiectivul 1 din Planul de activităţi pentru anul 2021, şi conform angajamentului luat la preluarea mandatului, în martie 2020, de către preşedintele asociaţiei, dl. gl.bg.(r.) prof.univ. dr. Popa Gheorghe, trebuie menţionat faptul că la data de 23.02.2021 au fost achitate toate datoriile asociaţiei, care s-au ridicat la suma de 177.742,65 lei.
În anul 2021, dl. preşedinte Popa Gheorghe a reuşit încheierea unui număr de 7 contracte de sponsorizare cu diverse firme, în valoare totală de 81.000 lei, care au permis achitarea tuturor datoriilor asociaţiei, precum şi desfăşurarea în bune condiţii a activităţilor. De menţionat este faptul că au existat şi două sponsorizări oferite de către dl. vicepreşedinte gl.(r.) conf. univ. dr. Voinea Dan, în valoare totală de 2.000 lei.
De asemenea, având în vedere rugămintea adresată către membri asociaţiei să depună formularul 230, prin care să direcţioneze 3,5% din impozit către asociaţie, prin această modalitate asociaţia a primit în anul 2021 în total suma de cca. 11.062,43 lei. Ca atare, mulţumim membrilor ACR care au răspuns pozitiv rugăminţii noastre.
Pentru buna gestionare a activităţii financiar-contabile, în  luna septembrie a fost angajată, cu contract de muncă pe perioadă nedeterminată, d-na contabil Achim Mihaela, cu un salariu brut de 350 lei şi net de 227 lei.

6. ORGANIZAREA ADMINISTRATIVĂ

Deoarece asociaţia a fost obligată să părăsească vechiul sediu din cauza datoriilor către RAPPS, în luna ianuarie 2020 a fost încheiat un contract de comodat cu firma Chronos, aparţinând dnei. ing. Bălan Anca-Elena, care a asigurat şi în anul 2021 spaţiul pentru sediu în Calea Victoriei, nr. 216, camera 15 şi 25, sector 1, Bucureşti.
Având în vedere prevederile Ordonanţei nr. 26/2000 cu privire la asociaţii şi fundaţii şi statutul de asociaţie de utilitate publică pe care ACR îl deţine, în anul 2020 au fost efectuate demersuri către Primăria Generală a Municipiului Bucureşti pentru acordarea în folosinţă gratuită a unui spaţiu pentru sediul asociaţiei (activitatea 4 din cadrul obiectivului nr. 1 al Strategiei 2020-2023 şi activitatea prevăzută la măsura 1 de la obiectivul 1 din Planul de activităţi pentru anul 2021). 
Urmare a solicitărilor noastre, Administraţia Fondului Imobiliar, care gestionează spaţiile vacante la nivelul Primăriei Generale, ne-a transmis că trebuie să depunem la Direcţia Spaţiu Locativ şi cu Altă Destinaţie, un dosar cu foarte multe documente ale asociaţiei, care au fost depuse în luna iulie 2021. Ulterior, Primăria Municipiului Bucureşti, Direcţia Spaţiu Locativ şi cu Altă Destinaţie, Serviciul Monitorizare a Spaţiilor Locative şi a Spaţiilor cu Altă Destinaţie, ne-a informat că solicitarea noastră va fi înaintată Comisiei de analiză a dosarelor, urmând ca aceasta să decidă în baza criteriilor stabilite şi a prevederilor legislative, cu privire la includerea pe lista de priorităţi pentru anul 2022, care va fi supusă dezbaterii Consiliului General al Municipiului Bucureşti, spre aprobare. Aşadar, sperăm ca în acest an să beneficiem de un spaţiu pentru sediul asociaţiei. 
O altă preocupare în plan administrativ, cu impact pozitiv asupra imaginii asociaţiei, a reprezentat-o modernizarea şi actualizarea site-ului asociaţiei (activitatea 6 din cadrul obiectivului nr. 1 al Strategiei 2020-2023 şi activitatea prevăzută la măsura 2 de la obiectivul 1 din Planul de activităţi pentru anul 2021), sens în care s-a apelat la serviciile firmei SC ROCOMIT SRL Bucureşti, care însă nu a reuşit să modernizeze şi actualizeze site-ul asociaţiei cu informaţii destinate publicului larg. De menţionat însă că o contribuţie importantă la sistematizarea informaţiilor care au fost pregătite pentru a fi încărcate pe site l-a avut dna. secretar general col.(r.) Stoian Maria-Georgeta. Urmează ca în anul 2022 să finalizăm această activitate.

7. CERCETAREA ŞTINŢIFICĂ ŞI INOVAREA

Principalele activităţi cu impact asupra cercetării ştiinţifice în domeniul criminalisticii şi ştiinţelor penale au vizat realizarea unor proiecte care să fie finanţate din fonduri naţionale sau europene şi organizarea de manifestări ştiinţifice (conferinţe, congrese, simpozioane), în cadrul cărora să fie prezentate cele mai bune practici, metode, mijloace tehnice utilizate în investigarea criminalistică şi combaterea criminalităţii la nivel european şi internaţional.

7.1. Demersuri pentru participări în proiecte europene
Pentru realizarea acestor deziderate, Consiliul Director a stabilit ca măsuri, pentru anul 2021, stabilirea temelor/ideilor de proiect de cercetare, identificarea surselor de finanţare naţională sau europeană, stabilirea firmelor competente să elaboreze proiectele de finanţare şi depunerea acestora pentru finanţare (activităţile 1, 2 şi 3 din cadrul obiectivului nr. 4 al Strategiei 2020-2023 şi măsurile 1, 2 şi 3 prevăzute la obiectivul 4 din Planul de activităţi pentru anul 2021).
În perioada de referinţă, asociaţia, prin Secţia elaborare, implementare proiecte, coordonată, în calitate de preşedinte, de dna. ing. Bălan Anca-Elena, a aplicat pentru câteva proiecte, dar, din păcate, propunerile noastre nu s-au materializat. 
În conformitate cu activitatea 2 din cadrul obiectivului nr. 4 al Strategiei 2020-2023 şi măsura 2 prevăzută la obiectivul 4 din Planul de activităţi pentru anul 2021, dl. preşedinte gl.bg.(r.) prof.univ. dr. Popa Gheorghe, dna. secretar general col.(r.) dr. ing. chim. Stoian Maria-Georgeta şi vicepreşedintele Secţiei învăţământ universitar, dna. prof.univ. dr. Hegheş Nicoleta-Elena, au actualizat informaţiile privind ACR din Registrul Potenţialilor Contractori aflat sug egida Ministerului Cercetării, Inovării şi Digitalizării şi, ca atare, în prezent ACR este eligibilă să participe la proiecte cu finanţare naţională.

7.2. Organizarea, participarea la  manifestări ştiinţifice
7.2.1. ACR organizator
De asemenea, pentru realizarea dezideratelor de la pct. 7., Consiliul Director a stabilit ca măsuri, pentru anul 2021, organizarea unor manifestări ştiinţifice de înaltă ţinută, la care să fie invitaţi specialişti (teoreticieni şi practicieni) cu recunoaştere naţională, internaţională, în cadrul cărora să se prezinte rezultatele cercetării şi comunicări cu un conţinut didactic, practic-aplicativ, novator (activitatea 4 din cadrul obiectivului nr. 4 al Strategiei 2020-2023 şi măsura 4 prevăzută la obiectivul 4 din Planul de activităţi pentru anul 2021, la care erau prevăzute ca activităţi: identificarea de parteneri şi organizarea unei conferinţe).
Pe parcursul anului 2021, Asociaţia Criminaliştilor din România a organizat 3 conferinţe, după cum urmează:
1. CONFERINŢA cu tema „VIOLENŢA ÎN FAMILIE”, organizată on-line de ACR, în data de 21.07.2021, având ca parteneri: Direcţia Generală de Asistenţă Socială din cadrul Primăriei Generale a Municipiului Bucureşti; I.G.P.R - Institutul de Cercetare şi Prevenire a Criminalităţii; Direcţia Generală de Poliţie a Municipiului Bucureşti şi ca invitat: Asociaţia “Necuvinte”.
Conferința a avut ca scop identificarea principalelor cauze și condiții care generează sau favorizează violența în familie în România, problemele actuale cu care se confruntă instituțiile care au atribuții, potrivit legii, în prevenirea și combaterea acestui flagel și a măsurilor ce se impun pentru diminuarea acestui fenomen. 
La conferinţă au fost înregistraţi 38 de participanţi, iar în cadrul acesteia au luat cuvântul și au susținut lucrări științifice 8 participanţi, dintre care 1 membru ACR.
2. CONFERINŢA cu tema „INFLUENȚA DROGURILOR ASUPRA TINERILOR”, organizată on-line de ACR, în data de 20.09.2021, având ca parteneri: Agenția Națională Antidrog; Direcţia Generală de Asistenţă Socială din cadrul Primăriei Generale a Municipiului Bucureşti; Asociaţia Română de Ştiinţe Penale; Institutul Naţional de Expertize Criminalistice de pe lângă Ministerul Justiţiei şi ca invitaţi, 2 ONG-uri: Asociația PREVENTIS şi Asociația Română Anti-Sida.
Conferința a avut drept scop prezentarea de informații generale privind fenomenul drogurilor în România, direcțiile de acțiune privind Strategia Națională în domeniul drogurilor, precum și modalitățile de consolidare a capacităților operaționale privind reducerea cererii și ofertei de droguri.
La conferinţă au fost înregistraţi 48 de participanţi, iar în cadrul acesteia au luat cuvântul și au susținut lucrări științifice 16 participanţi, dintre care 6 membri ACR.
Lucrările prezentate în cadrul celor 2 conferinţe, transmise de autori şi care au îndeplinit condiţiile de publicare, au fost publicate în nr. 2 din anul 2021 al Revistei Române de Criminalistică şi, corespondent, al Romanian Journal of Forensic Science.
Trebuie menţionat aportul deosebit pe care l-a avut în organizarea acestor 2 conferinţe dl. prim vicepreşedinte, av. prof.univ. dr. Buneci Petre, precum şi dl. preşedinte gl.bg.(r.) prof.univ. dr. Popa Gheorghe şi dna. secretar general col.(r.) dr. ing. chim. Stoian Maria-Georgeta.
3. CONFERINŢA INTERNAŢIONALĂ DE ŞTIINŢE CRIMINALISTICE cu tema „FACTORUL UMAN ŞI RESPONSABILITATEA SOCIALĂ A ŞTIINŢELOR CRIMINALISTICE”, ediţia a IX-a, organizată on-line de ACR, în perioada 23-24.11.2021, având ca parteneri: Institutul Naţional de Criminalistică din cadrul Inspectoratului General al Poliţiei Române; Asociaţia Internaţională a Poliţiştilor (IPA) România - Regiunea 2 Bucureşti; Institutul Naţional de Expertize Criminalistice de pe lângă Ministerul Justiţiei; Universitatea Agora din Municipiul Oradea; Universitatea “Valahia” din Târgovişte; Universitatea Creştină “Dimitrie Cantemir” din Bucureşti; Universitatea Româno-Americană Bucureşti; Universitatea “Titu Maiorescu” Bucureşti; Universitatea “Spiru Haret” din Bucureşti; Universitatea Ecologică din Bucureşti; Centrul Naţional de Ехреrtizе Judiciare ре lângă Ministerul Justiţiei аl Republicii Moldova; CyBureau - The Institute for Cyber Policy Studies din Israel; Asociaţia Grafologică din România; Agenţia Naţională Antidrog.
În cele 2 zile, la conferinţă au fost înregistraţi 866 de participanţi din 11 ţări, după cum urmează:
- Ziua 1 – 23 noiembrie 2021 – 499 participanti online
Participanţi internaţionali din: USA, Franţa, Germania, UK, Israel, Italia, Republica Moldova, Canada, Australia, Elveţia, Serbia



- Ziua 2 – 24 noiembrie 2021 – 367 participanţi online
Participanţi internaţionali din: USA, Franţa, Germania, UK, Serbia, Republica Moldova



Pagina de internet a asociaţiei dedicată evenimentului a avut peste 1100 de vizitatori interesaţi de conferinţă.

Videoclipul de prezentare a conferinţei a primit peste 400 de vizualizări cu ocazia vizitării paginii de internet a evenimentului.

În cadrul conferinţei au fost prezentate 42 de lucrări științifice, dintre care 10 realizate de membrii ACR. Lucrările prezentate de cei 12 keynote-speakeri din 8 ţări (SUA, Canada, Australia, Franţa - Interpol, Germania, Israel, România, Republica Moldova), precum şi de ceilalţi participanţi din România şi din Republica Moldova, au fost de o înaltă ţinută ştiinţifică şi au contribuit la realizarea unui eveniment ştiinţific apreciat atât în ţară, cât şi peste hotare.
Lucrările prezentate în cadrul conferinţei, transmise de autori şi care vor îndeplini condiţiile de publicare, vor fi publicate în numerele din anul 2022 ale Revistei Române de Criminalistică şi, corespondent, ale Romanian Journal of Forensic Science.
Trebuie menţionat aportul deosebit pe care l-a avut în organizarea acestei conferinţe dl. preşedinte gl.bg.(r.) prof.univ. dr. Popa Gheorghe, dna. secretar general col.(r.) dr. ing. chim. Stoian Maria-Georgeta, dna. drd. grefier Teacă Alina, vicepreşedintele Secţiei relaţii şi cooperare interinstituţională naţională şi internaţională şi dl. agent şef pr. de poliţie Predescu Silviu din cadrul Serviciului criminalistic al I.P.J. Timiş.

7.2.2. ACR partener
În plus, pentru realizarea activităţii 4 din cadrul obiectivului nr. 4 al Strategiei 2020-2023 şi măsurii 4 prevăzute la obiectivul 4 din Planul de activităţi pentru anul 2021, Asociaţia Criminaliştilor din România, s-a implicat, ca partener, în desfăşurarea a 2 conferinţe:
1. Conferinţa internaţională ştiinţifico-practică a experţilor judiciari cu tema „ASPECTE CONTEMPORANE ÎN EXPERTIZA JUDICIARĂ: TEORIE ŞI PRACTICĂ”, organizată în data de 01.10.2021 de Centrul Naţional de Expertize Judiciare de pe lângă Ministerul Justiţiei al Republicii Moldova, Chişinău, Republica Moldova, cu transmisie on-line.
Parteneri au fost: Programul Naţiunilor Unite pentru Dezvoltare (PNUD) Moldova, împreună cu Guvernul Suediei, Ministerul Justiţiei din Republica Moldova şi Asociaţia Criminaliştilor din România.
Din partea asociaţiei au participat dl. preşedinte gl.bg.(r.) prof.univ. dr. Popa Gheorghe şi dna. secretar general col.(r.) dr. ing. chim. Stoian Maria-Georgeta, care au adresat cuvinte de salut la deschiderea lucrărilor conferinţei, precum şi alţi 4 membri ai ACR. De menţionat faptul că dna. Stoian Maria-Georgeta a fost şi membru în Comitetul de Organizare al conferinţei. De asemenea, 4 membri ACR au pregătit/prezentat lucrări în cadrul conferinţei.
Lucrările transmise de membrii ACR au fost publicate în ediţia specială din octombrie 2021 a publicaţiei ştiinţifico-practice LEGEA ŞI VIAŢA, volumul 1, publicaţie acreditată de Consiliul Suprem pentru Ştiinţă şi Dezvoltare Tehnologică al Academiei de Ştiinţe a Moldovei.
2. Conferinţa cu participare internaţională “SIGURANȚA PUBLICĂ ȘI NEVOIA DE CAPITAL SOCIAL RIDICAT”/”PUBLIC SAFETY AND THE NEED FOR HIGH SOCIAL CAPITAL”, ediţia a III-a, organizată în data de 05.11.2021 de Centrul de Cercetare în Drept SARA/SARA Law Research Center,în cadrul proiectului finanţat de Consiliul Judeţean Arad, cu transmisie on-line, pe portalul Universul Juridic.
Parteneri au fost: Centrul Cultural Judeţean Arad; Universitatea Agora din Municipiul Oradea; Universitatea din Oradea; Academia de Ştiinţe Juridice din România; Asociaţia Criminaliştilor din România; Asociaţia Română de Științe Penale; Centrul Euroregional de Prevenire şi Combatere a Criminalităţii Transfrontaliere, Oradea; Centrul de Excelenţă pentru Studiul Minorităţilor Transfrontaliere, Oradea; Grupul Editorial Universul Juridic.
De menţionat că fondatorul conferinţei este dna. prof. univ. dr. habil. Iancu Elena-Ana, preşedintele Secţiei metodologie criminalistică a ACR, vicepreședinte al Centrului de Cercetare în Drept SARA şi decan al Facultăţii de Științe Juridice și Administrative, Universitatea Agora din municipiul Oradea, iar încă 5 membri ACR au făcut parte din Comitetul Ştiinţific al conferinţei: dl. preşedinte gl.bg.(r.) prof.univ. dr. Gheorghe Popa, dl. prof.univ.dr. habil. Constantin Duvac, dna. vicepreşedinte al Secţiei învăţământ universitar prof.univ.dr. Nicoleta-Elena Hegheş, dna. prof.univ.dr. habil. Veronica Stoica şi dna. secretar general col.(r.) dr. ing. chim. Maria-Georgeta Stoian.
Asociaţia noastră, în calitate de partener al Conferinţei, a organizat Panelul V “Criminalistica în contextul digitalizării şi informatizării” dedicat criminaliştilor, iar dl. preşedinte Popa Gheorghe a fost moderatorul Panelului. 
La conferinţă au participat 15 membri ai asociaţiei, iar 6 dintre aceştia au elaborat articole ştiinţifice care au fost incluse în Programul conferinţei. 
Lucrările prezentate în cadrul conferinţei, transmise de autori şi care vor îndeplini condiţiile de publicare, vor fi publicate în numerele din anul 2022 ale  Revistei Române de Criminalistică şi, corespondent, ale Romanian Journal of Forensic Science.

7.2.3. Informări privind manifestări ştiinţifice distribuite de ACR
De apreciat este faptul că, pentru a facilita accesul la manifestările ştiinţifice organizate on-line la nivel naţional şi internaţional, asociaţia a transmis e-mail-uri de informare către toţi membrii pentru a participa la conferinţe, simpozioane, webinarii naţionale şi internaţionale. Un rol important în realizarea informărilor la nivel internaţional l-a avut dl. cms. şef de poliţie Dogaru George-Mugurel, preşedintele Secţiei relaţii şi cooperare interinstituţională naţională şi internaţională.
Astfel, au fost transmise 7 informări, 5 cu privire la participarea on-line la manifestări ştiinţifice (3 conferinţe şi 2 webinarii) şi 2 vizând diseminarea înregistrărilor/materialelor prezentate la manifestări ştiinţifice, după cum urmează: 
         - Conferință virtuală de încheiere a Proiectului/ studiului TELEFI (Towards the European Level Exchange of Facial Images) despre utilizarea recunoaşterii faciale în investigarea infracţiunilor (proiect cu finanţare europeană din fonduri ISF), care a avut loc în zilele 02-03.02.2021; 
- Conferinţa Internaţională “Criminalistica şi contribuţia sa la dezvoltarea societăţii umane” / International Conference “Forensic Science and its Implications in the Development of Human Society” (FOSIDHUS), prima ediţie, cu tema “Provocările Criminalisticii în pandemia Covid”, organizată de Facultatea de Drept a Universităţii “Alexandru Ioan Cuza” din Iaşi, în colaborare cu Institutul Naţional de Expertize Criminalistice - Laboratorul Interjudeţean de Expertize Criminalistice Iaşi (INEC – LIEC Iaşi), Asociaţia Română a Specialiştilor în Expertizarea Accidentelor de Trafic (ARSEAT) şi Asociaţia Studenţilor la Drept (ASD), care a avut loc în data de 24 aprilie 2021; 
- Conferința națională “Repere privind victimologia, victimizarea și victimele în România (ediția a II-a)”, organizată de Universitatea „Spiru Haret”, F.S.J.S.A., București şi Universitatea „George Bacovia”, F.S.E.J.A., Bacău, care a avut loc în data de 26 noiembrie 2021;
- Webinar EU IAI Discussion Group - despre nevoia de pregătire pe urme papilare, despre procedura de lucru ACE-V şi despre managementul calității, care a avut loc în 30 septembrie 2021 - a participat preşedintele Secţiei relaţii şi cooperare interinstituţională naţională şi internaţională;
-  Webinar EU IAI Discussion Group #2 - despre bunăstarea practicienilor criminalişti, deoarece aceștia se confruntă cu cazuri dificile și stres la locul de muncă, care a avut loc în 28 octombrie 2021 - a participat preşedintele Secţiei relaţii şi cooperare interinstituţională naţională şi internaţională; 
- Distribuirea materialelor prezentate în cadrul Conferinţei TELEFI, din 02-03.02.2021, şi a două studii privind implementarea tehnologiei de recunoaştere facială la nivelul Uniunii Europene, studiul tehnic şi studiul legislativ, rezultate în urma propiectului TELEFI;
- Distribuirea ofertei de Webinarii organizate de FOSTER+FREEMAN din Marea Britanie (webinarii înregistrate, care sunt disponibile gratuit către publicul larg, după o înregistrare prealabilă pe site) şi de studii științifice inovative despre aplicarea noilor tehnologii în Criminalistică (accesibile pe site-ul FOSTER+FREEMAN) - în luna martie 2021.
De asemenea, menţionăm faptul că, urmare la invitaţiile primite şi transmise de asociaţie către membrii ACR în anul 2020, de a participa la webinariile organizate on-line de firma FOSTER+FREEMAN, 2 membri ACR au continuat să participe la acest gen de activităţi organizate de aceştia pe parcursul anului 2021. Astfel, d-na prof.univ. dr. Hegheş Nicoleta-Elena, vicepreşedintele Secţiei învăţământ universitar a ACR, şi d-na Avrămescu Valentina, membru ACR, au participat la 37 de webinarii organizate on-line de FOSTER+FREEMAN, prezentate în Anexa 4, nr. 34 din 16.02.2022.
Considerăm, aşadar, că prin activităţile prezentate mai sus, Asociaţia Criminaliştilor din România a realizat şi măsura 6 aferentă obiectivului 3 din Planul de activităţi pentru anul 2021 şi, respectiv, activitatea 6 din cadrul obiectivului nr. 3 al Strategiei 2020-2023, şi anume, stabilirea unei conexiuni reale, bazată pe respect reciproc, între teoreticieni şi practicieni în vederea realizării unui schimb de informaţii continuu.

8. ACTIVITĂŢI DE PREGĂTIRE PROFESIONALĂ

Unul dintre obiectivele Strategiei 2020-2023 se referă la furnizarea de către asociaţie a unor cursuri de pregătire pentru ridicarea nivelului de competenţă şi profesionalizare a personalului de specialitate din cadrul unităţilor de învăţământ şi agenţiilor  de aplicare a legii şi pentru aceasta au fost stabilite mai multe măsuri şi activităţi atât în Strategia 2020-2023, cât şi în Planul de activităţi pentru anul 2021.
Astfel, pentru a îndeplini măsurile şi activităţile prevăzute în cele 2 documente, la nivelul Consiliului Director al asociaţiei s-au purtat discuţii pentru organizarea unor cursuri de scurtă durată în domeniile expertiză criminalistică şi expertiză grafologică. Însă, pentru a atinge acest obiectiv, trebuie să existe în Tabelul privind Calificarea Ocupaţiilor din România (COR) ocupaţia în domeniul căreia ACR doreşte să furnizeze cursuri.
Ca atare, în anul 2021 au fost iniţiate demersurile pentru a îndeplini activitatea 5 din cadrul obiectivului nr. 3 al Strategiei 2020-2023 şi activităţile aferente măsurii 5 din cadrul obiectivului nr. 3 din Planul de activităţi pentru anul 2021.
Astfel, având în vedere că în COR există ocupaţia de expert criminalist (COD 261902), pentru organizarea cursurilor, primul pas efectuat în anul 2021 l-a reprezentat elaborarea standardului ocupaţional. Ca atare, dl. preşedinte gl.bg.(r.) prof.univ. dr. Popa Gheorghe a realizat standardul ocupaţional al expertului criminalist, pe care l-a transmis către Autoritatea Naţională pentru Calificări. Deoarece până în prezent nu s-a primit niciun răspuns, demersurile vor fi continuate în anul 2022, până la finalizare, astfel încât, după aprobarea acestuia, să poată fi iniţiate demersurile pentru autorizarea cursurilor ce vor fi oferite de ACR, la Autoritatea Naţională pentru Calificări.
Pentru organizarea cursurilor în domeniul grafologiei, propunere aparţinând dlui. cms. şef de poliţie Lăzău Florin, preşedintele Secţiei cercetare, inovare, dezvoltare a ACR şi vicepreşedinte al Asociaţiei Grafologice din România, în anul 2021 s-au efectuat demersuri pentru introducerea ocupaţiei în Tabelul privind Calificarea Ocupaţiilor din România, elaborarea standardului ocupaţional, întocmirea şi depunerea dosarului spre autorizare la Autoritatea Naţională pentru Calificări. Asociaţia Criminaliştilor din România va avea rolul de Verificare profesională/ Avizare a Standardului ocupaţional al grafologului, iniţiat de Asociaţia Grafologică din România.
Trebuie menţionat faptul că în luna aprilie 2021 a fost încheiat un Protocol de Colaborare între Asociaţia Criminaliştilor din România și Asociația Grafologică din România, iar în baza acestui protocol, membrii ACR au avut acces gratuit la primele două module, dintr-o serie de 8 module ale unui curs de grafologie furnizat de Asociaţia Grafologică din România, iar pentru celelalte 6 module, contra cost, au beneficiat de unele facilităţi. La modulul I, din data de 07.04.2021, au participat 42 de membri ACR, iar la modulul II, din data de 21.04.2021, au participat 37 de membri ACR.
În anul 2021 a apărut, la Oradea, cartea intitulată “Interpretarea criminalistică a urmelor de muşcătură”, avându-i ca autori pe cms. şef de poliţie Chende Mihai-Paul, vicepreşedintele Secţiei tehnică criminalistică a ACR şi medic stomatolog Dunca Ionuţ, membru ACR. Cartea prezintă informaţii preţioase cu privire la posibilităţile de identificare a persoanelor şi animalelor pe baza urmelor de muşcătură şi poate constitui un material valoros de pregătire pentru practicienii criminalişti.
Tot în cadrul obiectivului nr. 3 al Strategiei 2020-2023, activitatea 1, Asociaţia Criminaliştilor din România îşi propusese ca în anul 2021, conform măsurii 1 aferentă obiectivului 3 din Planul de activităţi pentru anul 2021, să efectueze demersurile necesare, către Ministerul Educaţiei şi Consiliul Naţional al Rectorilor, pentru introducerea disciplinei Criminalistică în Curricula universitară a facultăţilor de drept, ca materie obligatorie pe durata a două sau trei semestre, pentru a acoperi cele trei ramuri: tehnică, tactică şi metodologie. Demersurile nu au fost finalizate şi, ca atare, această activitate a fost reportată în Planul de activităţi pentru anul 2022.
O altă activitate care a fost reportată în Planul de activităţi pentru anul 2022 este activitatea 1 din cadrul obiectivului nr. 5 al Strategiei 2020-2023 şi corespondent activitatea aferentă măsurii 1 prevăzute la obiectivul 5 din Planul de activităţi pentru anul 2021, respectiv, realizarea unei întâlniri cu un reprezentant din conducerea Ministerului Justiţiei pentru informarea cu privire la actele normative subsecvente legii 156/2011, având ca scop final finalizarea legislaţiei incidente expertizei criminalistice private. 

9. RELAŢII DE COLABORARE INTERINSTITUŢIONALĂ LA NIVEL 
NAŢIONAL ŞI INTERNAŢIONAL

În anul 2021 au fost încheiate zece Protocoale de colaborare/de parteneriat naţionale (activităţile 1 şi 2 din cadrul obiectivului nr. 6 al Strategiei 2020-2023 şi activităţile aferente măsurilor 1 şi 2 ale  obiectivului 6 din Planul de activităţi pentru anul 2021), prin aprobarea cu unanimitate de voturi de către Consiliul Director, astfel:
1). Protocol de Colaborare între Asociaţia Criminaliştilor din România și Asociația Grafologică din România - prin intermediul dlui. cms. şef de poliţie Lăzău Florin, preşedintele Secţiei cercetare, inovare, dezvoltare a ACR;
2). Protocol de Parteneriat între Asociaţia Criminaliştilor din România și Universitatea Creştină “Dimitrie Cantemir”, Facultatea de Ştiinţe Juridice şi Administrative - prin intermediul dnei. prof.univ. dr. Hegheş Nicoleta-Elena, vicepreşedintele Secţiei învăţământ universitar a ACR;
3). Minută (de colaborare) între Universitatea Bioterra din Bucureşti și Asociaţia Criminaliştilor din România - prin intermediul dlui. av. lector univ. dr. Mărgărit Nicolae, vicepreşedinte al ACR;
4). Protocol de Parteneriat între Asociaţia Criminaliştilor din România și Asociaţia Internaţională a Poliţiştilor (IPA) România, Regiunea 2 Bucureşti, preşedinte dl. col.(r.) Zagoneanu Florin, prin intermediul dnei. col.(r.) dr.ing.chim. Stoian Maria-Georgeta, secretar general al ACR;
5). Protocol de Parteneriat între Asociaţia Criminaliştilor din România și Universitatea “Valahia” din Târgovişte, Facultatea de Drept şi Ştiinţe Administrative - prin intermediul dlui. lector. univ. dr. Bulea Emilian Alexandru, membru al ACR;
6). Protocol de colaborare între Agenţia Naţională Antidrog şi Asociaţia Criminaliştilor din România, prin intermediul dlui. gl.bg.(r.) prof.univ. dr. Popa Gheorghe, preşedintele ACR;
7). Protocol de Parteneriat între Asociaţia Criminaliştilor din România și Universitatea Agora din Municipiul Oradea, Facultatea de Ştiinţe Juridice şi Administrative - prin intermediul dnei. prof.univ. dr. habil. Iancu Elena-Ana, preşedintele Secţiei metodologie criminalistică a ACR;
8). Protocol de Parteneriat între Asociaţia Criminaliştilor din România și Universitatea “Spiru Haret” din Bucureşti, Facultatea de Ştiinţe Juridice, Economice şi Administrative Craiova, prin intermediul dlui. av. conf.univ. dr. Moise Adrian-Cristian, preşedintele Secţiei învăţământ universitar a ACR;
9). Protocol de Parteneriat între Asociaţia Criminaliştilor din România și Universitatea Ecologică din Bucureşti, Facultatea de Drept, prin intermediul dlui. av. prof.univ. dr. Buneci Petre, prim vicepreşedinte al ACR;
10). Protocol de colaborare între Universitatea “Titu Maiorescu” Bucureşti, Facultatea de Drept şi Ştiinţe Economice Târgu Jiu şi Asociaţia Criminaliştilor din România, prin intermediul dlui. gl.(r.) conf.univ. dr. Voinea Dan, vicepreşedinte al ACR.
A mai fost transmis draft-ul unui Protocol de Parteneriat între Asociaţia Criminaliştilor din România și Universitatea Româno-Americană Bucureşti, Facultatea de Drept, prin intermediul dlui. prof.univ. dr. habil. Duvac Constantin, membru al ACR, dar încă nu a fost primit răspunsul.
De asemenea, a fost primit răspunsul la propunerea ACR de a încheia un Protocol de Parteneriat între Asociaţia Criminaliştilor din România și Universitatea “Alexandru Ioan Cuza” din Iaşi, Facultatea de Drept, prin care am fost informaţi că aceasta nu a fost aprobată de către Biroul Executiv al Consiliului de Administraţie al Universităţii.
Trebuie menţionat faptul că încheierea Protocolului de colaborare între Agenţia Naţională Antidrog şi Asociaţia Criminaliştilor din România a constituit, totodată, şi îndeplinirea activităţii aferente măsurii 2 a obiectivului 2 din Planul de activităţi pentru anul 2021 şi a activităţii 2 din cadrul obiectivului nr. 2 al Strategiei 2020-2023. De altfel, ACR îşi propusese ca în toamna anului 2021, în colaborare cu Agenţia Naţională Antidrog, conform Protocolului încheiat cu aceasta, să organizeze o campanie de prevenire a consumului de droguri. Din păcate, această activitate nu s-a putut realiza şi, ca atare, se reportează pentru anul 2022.
De asemenea, pentru îndeplinirea activităţilor 1 şi 2 din cadrul obiectivului nr. 2 al Strategiei 2020-2023 şi a activităţilor aferente măsurilor 1 şi 2 a obiectivului 2 din Planul de activităţi pentru anul 2021, dl. preşedinte gl.bg.(r.) prof.univ. dr. Popa Gheorghe a studiat strategia de prevenire a criminalităţii şi a făcut demersurile necesare pentru realizarea unui parteneriat şi cu o altă agenţie de aplicare a legii pentru organizarea unor campanii de prevenire, respectiv, cu Institutul de Cercetare şi Prevenire a Criminalităţii din cadrul I.G.P.R., însă conducerea acestuia şi-a exprimat disponibilitatea de a organiza împreună activităţi de acest gen, fără a încheia un Protocol de colaborare. Urmează, aşadar, să fie organizate astfel de campanii în anul 2022. 
Tot pentru îndeplinirea obiectivului nr. 6 al Strategiei 2020-2023 şi activităţii aferente măsurii 2 a obiectivului 6 din Planul de activităţi pentru anul 2021, în luna ianuarie 2021 dl. cms. şef Dogaru George-Mugurel, preşedintele Secţiei relaţii şi cooperare interinstituţională naţională şi internaţională, a finalizat demersurile de afiliere a asociaţiei noastre la Asociaţia Internațională de Identificare - IAI (Divizia Europeană).
De altfel, pe parcursul anului 2021, au fost primite 3 invitaţii din partea I.A.I.-Divizia europeană, de participare la manifestările ştiinţifice organizate de aceasta, aşa cum a fost prezentat la pct. 7.2, cea mai importantă fiind invitaţia la o conferință virtuală de închiriere a proiectului/ studiului TELEFI despre utilizarea recunoaşterii faciale în investigarea infracţiunilor, mai ales că la studiu a participat şi România prin Institutul Naţional de Criminalistică al Poliţiei Române. 
Prin încheierea acestor protocoale de colaborare, imaginea şi credibilitatea Asociaţiei Criminaliştilor din România  a crescut considerabil atât în plan naţional cât şi internaţional, stare de fapt care ne obligă pe viitor la realizarea obiectivelor stabilite de comun acord.

10. REVISTA ROMÂNĂ DE CRIMINALISTICĂ
În ceea ce priveşte Revista Română de Criminalistică, în conformitate cu activităţile prevăzute la măsura 5 aferentă obiectivului nr. 4 din Planul de activităţi pentru anul 2021 şi activitatea 5 din cadrul obiectivului nr. 4 al Strategiei 2020-2023, au fost realizate şi aprobate în cadrul şedinţei Consiliului Director din 30.06.2021, următoarele materiale: Regulamentul Cadru de Organizare şi Funcţionare a Revistei Române de Criminalistică; Comisiile de evaluare ştiinţifică a articolelor la Revista Română de Criminalistică; Instrucţiunile de redactare pentru publicare articole în Revista Română de Criminalistică, inclusiv template-urile în limba română şi engleză: Cerinţe - model redactare articole (template/şablon) (ro) şi, respectiv, Requirements - article writing template (engl).
O contribuţie desosebită la realizarea acestor materiale au avut-o dl. preşedinte gl.bg.(r.) prof.univ. dr. Popa Gheorghe (redactor-şef), dna. secretar general col.(r.) dr. ing. chim. Stoian Maria-Georgeta (redactor-şef adjunct) şi dl. prim vicepreşedinte, av. prof.univ. dr. Buneci Petre (membru al Consiliului editorial).
În anul 2021 au fost realizate şi publicate, la editura SITECH, două numere  (nr. 1 din iunie şi nr. 2 din decembrie) ale Revistei Române de Criminalistică şi corespondent, ale Romanian Journal of Forensic Science. Trebuie remarcat aportul substanţial pe care l-au avut în acest sens: dl. preşedinte gl.bg.(r.) prof.univ. dr. Popa Gheorghe (redactor-şef), dna. secretar general col.(r.) dr. ing. chim. Stoian Maria-Georgeta (redactor-şef adjunct), dl. preşedinte al Secţiei învăţământ universitar, av. conf.univ. dr. Moise Adrian-Cristian (redactor) şi dna. vicepreşedinte al Secţiei învăţământ universitar, prof.univ. dr. Hegheş Nicoleta-Elena (redactor). 
Aceste 2 numere din anul 2021 ale Revistei Române de Criminalistică şi ale Romanian Journal of Forensic Science au fost transmise către bazele de date internaţionale în care este indexată: ProQuest, EBSCOhost şi WorlCat, de către reprezentantul colectivului de redacţie în relaţia cu bazele de date, dl. av. conf. univ. dr. Ioniţă Gheorghe-Iulian, membru ACR (redactor).




Acum, la acest moment de analiză, pot afirma, fără teama de a greşi, că deşi implicarea majorităţii membrilor asociaţiei, şi în special a criminaliştilor, a fost modestă, s-a reuşit îndeplinirea multor activităţi stabilite pentru realizarea obiectivelor prevăzute în Strategia pentru perioada 2020-2023.

În final, vreau să mulţumesc tuturor membrilor asociaţiei, în special d-nei prof.univ.dr. Hegheş Nicoleta-Elena, d-nei drd. grefier Teacă Alina, colegilor cms. şef de poliţie Chende Mihai-Paul, agent şef pr. de poliţie Predescu Silviu, care au înţeles că o organizaţie există, se dezvoltă, se perfecţionează, se face cunoscută, dar mai ales recunoscută, doar prin contribuţia fiecăruia la realizarea obiectivelor asumate.

Multumesc d-nei ing. Bălan Anca-Elena, preşedintele Secţiei elaborare, implementare proiecte, care şi în anul 2021 ne-a găzduit şi a acordat sprijinul necesar pentru ca activităţile desfăşurate la sediul asociaţiei să se realizeze în condiţii bune.

Mulţumesc membrilor Consiliului Director, în special d-lui prim vicepreşedinte prof.univ. dr. Buneci Petre, d-lui vicepreşedinte conf.univ. dr. Voinea Dan, d-nei secretar general col.(r.) dr. ing. chim. Stoian Maria-Georgeta, d-nei prof.univ. dr. habil. Iancu Elena-Ana, preşedintele Secţiei metodologie criminalistică, d-lui cms. şef de poliţie Lăzău Florin, preşedintele Secţiei cercetare, inovare, dezvoltare, d-lui. prof.univ. dr. Moise Adrian-Cristian, preşedintele Secţiei învăţământ universitar, d-lui comisar şef de poliţie Dogaru George-Mugurel, preşedintele Secţiei relaţii şi cooperare interinstituţională naţională şi internaţională, pentru efortul depus în obţinerea rezultatelor pozitive menţionate în raport, în condiţiile în care şi în anul 2021 pandemia generalizată la nivel naţional şi internaţional a impietat comunicarea interpersonală şi interorganizaţională.


PREŞEDINTELE ASOCIAŢIEI CRIMINALIŞTILOR DIN ROMÂNIA
Gl.bg.(r.) prof.univ. dr. GHEORGHE POPA

